Куржым и лIыкIуэхэр Къэбэрдей-Балъкъэрым щыIащ
КъБР-м и Правительствэм и УнафэщIым и къуэдзэ Къуэдзокъуэ Мухьэмэд, КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин, КъБР-м экономикэ зыужьыныгъэмкIэ и министр Мусуков Алий сымэ Правительствэм и Унэм щаIущIащ «Мамырыгъэмрэ зэдэлэжьэныгъэмрэ теухуа куржы-урысей зэпсэлъэныгъэ» проектым ипкъ иткIэ Къэбэрдей-Балъкъэрым къэкIуа куржы эксперт гупым.
ЗэIущIэр къыщызэIуихым Къуэдзокъуэ Мухьэмэд къыхигъэщхьэхукIащ: «Дэ ижь-ижьыж лъандэрэ куржы лъэпкъым пыщIэныгъэ тэмэмхэр худиIэщ. Иджырей ди зэхуэзэм фIы кърикIуэну, ди зэпыщIэныгъэхэм нэхъри заубгъуну, ахэр экономикэ зэдэлэжьэныгъэм хуэкIуэну дыщогугъ».
«Кавказым щызэдэлэжьэныр» IуэхущIапIэм и унафэщI, дунейпсо зэхущытыкIэхэмкIэ къэрал институту Москва дэтым Кавказыр джынымкIэ и центрым и щIэныгъэ лэжьакIуэ нэхъыжь Силаев Николай жиIащ Урысейми Куржыми исхэр Кавказым мамырыгъэр щыгъэбыдэным, абы зегъэужьыным я гур зэрыхуэунэтIар, «Кавказ къуршым и лъэныкъуитIымкIэ щыпсэухэр нэсу зэрызэпымыщIар къазэрыгурыIуэр».
Евразие институтым и лэжьакIуэ Апхаидзе Шота жиIащ Кавказ Ищхъэрэм щыщыIэ щытыкIэмрэ абы и псэукIэмрэ цIыхубэ хъыбарегъащIэ IуэхущIапIэхэм къызэрагъэлъагъуэм хуэдэу зэрыщымытыр къызэрыгурыIуар. Абы къызэрилъытэмкIэ, цIыхухэр зэкIэлъыкIуэху нэхъ зэрыцIыхунущ. ХьэщIэм къыхигъэщхьэхукIащ Урысеймрэ Куржымрэ я зэхущытыкIэхэр фIэкIыпIэ имыIэу тэмэм зэрыхъужынур. Апхуэдэу Апхаидзе Шота къыщIигъуащ КъБР-м хуаIэу щыта пыщIэныгъэхэр зэтеувэжыну куржыхэр зэрыщыгугъыр. «Зэрыщыту Кавказ Ищхъэрэр къапщтэмэ, фи щIыпIэр сату-экономикэ зэпыщIэныгъэхэр гъэбыдэнымкIэ нэгъэсауэ къозэгъ», — къыхигъэщхьэхукIащ абы.
Экономикэ IуэхухэмкIэ эксперт Гиорхелидзе Демур къызэрилъытэмкIэ, урысей-куржы зэпыщIэныгъэхэр зэтегъэувэжыным цIыхухэр нэхъ жыджэру хэтыпхъэщ, «апхуэдэу абхъазхэмрэ ипщэ осетинхэмрэ зэIухауэ епсэлъэн хуейщ». Абы зэрыжиIамкIэ, транспорт инфраструктурэр зэтегъэувэжынми икъукIэ мыхьэнэшхуэ иIэщ, «сыту жыпIэмэ, ар щэнхабзэ, турист зэпыщIэныгъэхэр зэфIэгъэувэжыным ухуэзышэ гъуэгу нэхъ кIэщI дыдэщ».
«Нобэрей зэIущIэр дэ къыдолъытэ ди лъэпкъхэм яку дэлъа зэныбжьэгъугъэр зэфIэгъэувэжыным и дамыгъэу», — жиIащ зэIущIэм и кIэухым КъБР-м и Правительствэм и вице-премьер Къуэдзокъуэ Мухьэмэд.
Правительствэм и Унэм щекIуэкIа псалъэмакъым и ужькIэ Куржым и лIыкIуэхэр Къэбэрдей-Балъкъэр къэрал университетым и студентхэм яхуэзащ. ИужькIэ ахэр КъБР-м и Жылагъуэ палатэм хэтхэм, дин лэжьакIуэхэм епсэлъащ, республикэм щылажьэ лъэпкъ-щэнхабзэ центр щхьэхуэхэм щыIащ.
КъБР-м и Iэтащхьэмрэ Правительствэмрэ я пресс-IуэхущIапIэ.
